recursal/SuperWikiNEXT-32B huggingface dataset:
**ויליאם הנרי ריימן** (באנגלית: **William Henry Rayman**; נולד ב-1 באפריל 1997) הוא כדורסלן אמריקאי-ישראלי, המשחק בעמדת הפאוור פורוורד.

קריירת מכללות
-------------

ריימן נולד ב-ניו יורק, ניו יורק, למשפחה ממוצא יהודי. הוא החל את דרכו כששיחק בתיכון ניו המפטון שבניו המפטון, ניו המפשייר.

בשנת 2016, התחייב ריימן לאוניברסיטת קולגייט. בעונתו הראשונה במכללה, שותף ריימן ב-32 משחקים בהם העמיד ממוצעים של 14.6 נקודות ו-4.6 ריבאונדים ב-29.4 דקות. בתום העונה הוא נבחר לחמישיית הרוקיז של הליגה ולרוקי העונה. בעונתו השנייה, שותף ריימן ב-33 משחקים בהם העמיד ממוצעים של 14.7 נקודות ו-6.7 ריבאונדים ב-31.9 דקות. באותה עונה הוא נבחר לחמישייה השנייה של העונה, לחמישייה הראשונה של טורניר האליפות ולחמישייה השנייה של המחוז. בעונתו השלישית, ריימן שיחק ב-35 משחקים בהם העמיד ממוצעים של 13.1 נקודות ו-6.5 ריבאונדים ב-33.1 דקות. הוא נבחר בפעם השנייה ברציפות לחמישייה השנייה של העונה ולחמישייה הראשונה של טורניר האליפות, ובנוסף נבחר לחמישיית ההגנה של העונה. בעונתו האחרונה במכללה, שותף ריימן ב-34 משחקים, בהם העמיד 12.7 נקודות ו-9.0 ריבאונדים ב-33.0 דקות. בתום העונה הוא נבחר בפעם השנייה לחמישייה השנייה של המחוז, לחמישייה הראשונה של העונה ולחמישיית ההגנה.

קריירה מקצוענית
---------------

בשנת 2020, חתם ריימן בטארטו רוק האסטונית. בקבוצה שותף ב-7 משחקים, בהם העמיד ממוצעים של 23.4 נקודות, 9.7 ריבאונדים, 2.0 אסיסטים ו-1.6 חטיפות למשחק, לפני שעזב בחודש נובמבר.

ב-28 בנובמבר 2020, חתם ריימן בגטינגן מהליגה הגרמנית. חודשיים לאחר מכן הוא עזב את הקבוצה, כשב-8 משחקים בהם שותף הוא העמיד ממוצעים של 4.3 נקודות ו-3.1 ריבאונדים ב-14.0 דקות.

ב-27 בינואר 2021, חתם ריימן בונטספילס הלטבית. ב-12 משחקים בהם שותף בקבוצה, הוא העמיד ממוצעים של 9.0 נקודות ו-5.7 ריבאונדים ב-19.7 דקות.

ב-8 ביולי 2021, חתם ריימן לשנתיים בהפועל חיפה מהליגה הישראלית. בעונתו הראשונה בקבוצה העמיד ממוצעים של 8.7 נק', 3.7 ריבאונדים ו-1.3 אסיסטים ב-21.6 דק' ושותף ב-27 משחקים בליגה הסדירה, בשלב הפלייאוף העמיד ממוצעים של 12 נק' ו-3 ריבאונדים ב-21 דק'.

בעונתו השנייה בחיפה העמיד ממוצעים של 8.5 נק', 4.9 ריבאונדים ו-1.3 אסיסטים ב-25.5 דק' כאשר שותף ב-26 משחקים.

ב-31 ביולי 2023, זומן לראשונה לנבחרת ישראל בכדורסל, לקראת משחקיה במוקדמות הטורניר הקדם אולימפי.

הערות שוליים
------------

1. ↑  וויל ריימן חתם לשנתיים בהפועל חיפה, באתר מנהלת ליגת העל בכדורסל, ‏8 ביולי 2021
2. ↑  וויל ריימן: *טוב לתמוך בישראל, אתן את הכל* - ערוץ הספורט, באתר Sport5.co.il - אתר ערוץ הספורט, ‏2023-07-31

קישורים חיצוניים
----------------

* פרופיל, באתר Sports-Reference
* פרופיל, באתר eurobasket

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ויל ריימן"**.
**גראן פונדו (Gran Fondo)** או **סייקלוספורטיב (Cyclosportive)** הוא אירוע רכיבת כביש חד-יומי שאליו מגיעים רוכבי אופניים רבים לרכוב יחד בכבישים ללא תנועת מכוניות.

מהלך האירוע
-----------

מרתוני הרכיבה הגדולים בעולם מיועדים למקצוענים וחובבנים כאחד, הנוסעים על אותו מסלול. במירוץ ניתן למצוא רוכבים בקצבים שונים: בחלק הקדמי הרוכבים המקצועניים הרוכבים בקצב מהיר, ובחלק האחורי רוכבים בקצב של רכיבה עממית. בחלק מאירועי הגראן פונדו בעולם מסלול הרכיבה תחרותי כולו, בעוד חלק מהאירועים משלבים מדידת זמנים רק בחלק מהתחרות. 

בישראל נערך המירוץ הראשון, שנקרא "גראן פונדו כלל-בריאות" ב-20 באפריל 2012. המירוץ תוכנן כך שכל רמות הרכיבה מתחילים יחד ללא מדידות זמנים, והתחרות מתחילה מהחלק השני של המסלול ועד הסיום. מסלול תחרות זו התחיל בגלבוע, המשיך דרך בקעת הירדן ורמת הגולן והסתיים באתר החרמון. מארגנות האירוע היו חברת Mediteraneo 365 וחברת משלחות.

בשנת 2013 התקיים בישראל לראשונה הגראן פונדו ג'ירו ד'איטליה ירושלים. המרוץ הופק על ידי Mediterraneo 365 והיה למרוץ האופניים הגדול ביותר שהתקיים בישראל. 
בשנת 2015 (לאחר 3 עונות צפוניות בארגון הראל נחמני - גראן פונדו ישראל) החל הגראן פונדו להתקיים בדרום, באזור שדה בוקר וים המלח, 

בנוסף חבר אירוע הגראן פונדו לטור ערד של איגוד האופניים בישראל. 

הטור התחיל בערד/מצדה ויסתיים באזור ים המלח בשילוב העלייה המפורסמת למעלה עקרבים. 

שיתוף הפעולה הזה הביא לאירוע הכביש הבינלאומי הגדול בישראל שנקרא: "גראן פונדו ים המלח-ערד הבינלאומי". 

השנה 1-2 במרץ 2019 לאחר 3 עונות שוב נודד הגראן פונדו קצת יותר דרומה לערבה התיכונה, והופך ל-"גראן פונדו ערבה" 

כשהוא כולל בתוכו את העלייה המפורסמת למעלה עקרבים ומקטעים שטרם נרכבו בעבר באירועי האופניים בישראל.

ראו גם
------

* רוכב ישראל

קישורים חיצוניים
----------------

* גראן פונדו ישראל באנגלית: Gran fondo israel
* גראן פונדו ישראל, באתר Bikepanel
* גראן פונדו ניו-יורק, באתר Bikepanel
* נובו קולי איטליה, באתר Novecolli
* המרתונה בדולומיטים, איטליה, באתר Maratona
* רוביי צ'אלנג', פאריס, באתר Letapedutour
* הספורטיב של טורדה פלאנדרס, בלגיה, באתר Sport.be

| רכיבה על אופניים |
| --- |
| כללי | אופניים • אופניים חשמליים • רכיבה על אופני הרים • רכיבת כביש • אופני עיר |  |
| אמצעי תחבורה | יוממות אופניים • חוקים לרכיבה על אופניים • שליח באופניים • שירות השכרת אופניים • שירות שיתוף אופניים • טיולי אופניים • אופני משא • תחבורה פעילה |
| רכיבת פנאי | מרוץ אופניים • מרוץ אופני כביש • מרוץ אופני מסלול • מרוץ אופני BMX • מרוץ סייקלוקרוס • סייקלוספורטיב • פרי רייד • רכיבה למרחקים ארוכים • רכיבת טריאל על אופני הרים • טריאתלון • מרוצי אופניים • רוכבי אופניים • רכיבה אומנותית • ספינינג |
| בטיחות ותשתיות | שביל אופניים • אזורים ידידותיים לרוכבי אופניים • חניה לאופניים • בטיחות בעת רכיבה על אופניים • תשתיות אופניים • רכיבתיות • הנדסת תשתיות לאופניים • דיאטת כביש |
| שונות | מכונאי אופניים • שימוש מלחמתי באופניים • תחבורה בת קיימא • אספנות אופניים |
**טיירוס מגי** (באנגלית: **Tyrus McGee**; נולד ב-14 במרץ 1991) הוא כדורסלן אמריקאי, המשחק בעמדת הקלע בשטרסבורג.

קריירה
------

מגי החל את דרכו במכללת קהילת קאולי ושיחק שם שנתיים. בשנת 2011 עבר לאוניברסיטת המדינה של איווה. בעונתו הראשונה במכללה העמיד מגי ממוצעים של 7.9 נקודות, 3.3 ריבאונדים ו-0.6 אסיסטים. בעונתו האחרונה הוא העמיד ממוצעים של 13.1 נקודות, 3.5 ריבאונדים ו-1.3 אסיסטים.

בשנת 2013, חתם מגי לעונה בבראוגן מהליגה הספרדית השנייה.

ביולי 2014, חתם מגי באייסברן ברמרהבן מהליגה הגרמנית, אך שוחרר מאוחר יותר באותה העונה. במרץ 2015, חתם מגי עד תום העונה באורלנינה באסקט מהליגה האיטלקית.

ב-24 ביולי 2015, חתם מגי בגוארינו וונולי באסקט. מגי הוביל את הקבוצה עד למקום הרביעי בסיום העונה מה שהוביל אותה לפלייאוף.

ב-22 ביולי 2016, חתם מגי לעונה ברייר ונציה. בסיום העונה הצליח לזכות מגי עם הקבוצה באליפות.

ב-9 באוגוסט 2017, חתם מגי בפיסטויה באסקט 2000.

ב-28 ביולי 2018, לאחר שלוש עונות באיטליה, עזב מגי את המדינה וחתם באפיון בליידספור מהליגה הטורקית.

ב-7 באוגוסט 2019, חתם מגי בפו אורטז מהליגה הצרפתית. מגי העמיד ממוצעים של 13.8 נקודות למשחק.

ב-5 באוגוסט 2020, חתם מגי בהפועל חולון מהליגה הישראלית.

בעונת 2020/21 זכה עם הקבוצה באליפות הליגה הבלקנית לאחר ניצחון 75:91 על קבוצת אקדמיק פלובדיב.

בעונה שלאחר מכן חתם בסן פבלו בורגוס, אך שוחרר בתחילת 2022 וחתם שוב בהפועל חולון. במהלך העונה העפיל עם הקבוצה לפיינל פור 'ליגת האלופות בכדורסל' ובסיומה זכה עמה באליפות הליגה הישראלית לאחר ניצחון בסדרת הגמר על בני הרצליה.

ב-3 באוגוסט 2023, חתם מגי בהפועל אילת מליגת העל בכדורסל.

ב-8 בדצמבר 2023 התיר את חוזהו בהפועל אילת כנראה בעקבות מלחמת חרבות ברזל וחתם בשטרסבורג הצרפתית.

תארים
-----

רייר ונציה
* אליפות ליגת העל האיטלקית (1): 2016/2017

דינמו סאסארי
* יורופקאפ (1): 2018/2019

הפועל חולון
* אליפויות (1): 2021/2022

קישורים חיצוניים
----------------

ויקישיתוף מדיה וקבצים בנושא **טיירוס מגי** בוויקישיתוף

* פרופיל, באתר Sports-Reference
* פרופיל, באתר eurobasket

הערות שוליים
------------

1. ↑  רכש ראשון להפועל חולון: טיירוס מגי, באתר מנהלת ליגת העל בכדורסל, ‏5 באוגוסט 2020
2. ↑  הפועל חולון זכתה באליפות הליגה הבלקנית - ספורט 5, באתר Sport5.co.il - אתר ערוץ הספורט
מסלול גלישה במדונה די קמפיליו
**מדונה די קמפיליו** (באיטלקית: **Madonna di Campiglio**. מכונה בקיצור: **מדונה**) היא עיירת סקי בצפון מזרח איטליה. העיירה שוכנת בעמק רֵנְדֶנָה (Rendena) שבנפת טרנטו, בין מצוקי ברנטה בדולומיטים לבין קרחון פרסנה (Presena). גובה העיירה 1,522 מטר ואוכלוסייתה מונה כ-1,000 איש.

מדונה די קמפיליו ידועה כאחת מעיירות הנופש והסקי היותר יוקרתיות באיטליה. היא מארחת בקביעות תחרויות סנובורד ותחרויות סקי אלפיני במסגרת סבב הגביע העולמי של פדרציית הסקי העולמית (FIS). כמו כן, קבוצות המרוצים של פרארי ודוקאטי מקיימות מדי שנה בינואר אירוע תקשורתי שנתי במדונה, דרך נותנת החסות המשותפת שלהן – חברת מרלבורו.

אתר הסקי
--------

מרחב הגלישה של מדונה די קמפיליו כולל 150 ק"מ של מסלולים לכל הרמות ו-59 מעליות שמסוגלות לשנע 31 אלף גולשים בשעה. מתוכם, 60 ק"מ של מסלולים נמצאים במדונה עצמה, 30 ק"מ נמצאים באתר הסקי פינזולו (Pinzolo) הסמוך ו-60 ק"מ נמצאים באתרים מרילבה (Marilleva) ופולגרידה (Folgarida), שמחוברים ישירות למדונה באמצעות מערכת מעליות סקי מודרניות. בדצמבר 2011 צפויה להיפתח מעלית שתחבר את מדונה ישירות גם לפינזולו, מה שיצור מרחב גלישה בן 150 ק"מ מחוברים.
במדונה די קמפיליו נמצא אחד הסנופארקים הגדולים באירופה – ה-Ursus Snowpark – שמארח תחרויות בינלאומיות ומכיל עשרות קפיצות ומתקנים לגולשי פריסטייל.

פעילויות נוספות
---------------

פרט לסקי וסנובורד, אפשר להתנסות במדונה גם בטיולים רגליים מודרכים בשלג, מזחלות כלבים, החלקה על קרח, טיפוס על קרח, מצנחי רחיפה ושחייה. בימי הקיץ האזור פופולרי בקרב נופשים, מטיילים, מטפסי מצוקים ורוכבי אופניים ואופני הרים.

קישורים חיצוניים
----------------

ויקישיתוף מדיה וקבצים בנושא **מדונה די קמפיליו** בוויקישיתוף
* אתר האינטרנט הרשמי של מדונה די קמפיליו
* מדונה די קמפיליו - Madonna di Campiglio, באתר ynet, 14 בדצמבר 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007564454205171
* LCCN: n82050616
* NKC: xx0042309
* VIAF: 244659118
* WorldCat: lccn-n82050616

 |
**בעת הזאת: מסמכים ומחקרים על הכנסייה הקתולית והיהודים לנוכח השואה ובעקבותיה** הוא ספר בעריכת דינה פורת, כרמה בן יוחנן ורות בראודה העוסק בהשפעת השואה על יחסי הכנסייה הקתולים והיהודים.

הספר יצא לאור בעברית בשנת 2015, בהוצאת אוניברסיטת תל אביב.

הספר
----

הספר מורכב משני חלקים העוסקים בשינוי היחס של הכנסייה הקתולית ליהודים בעקבות השואה; החלק הראשון מבוסס על מסמכים רשמיים של הכנסייה הקתולים מסיום מלחמת העולם השנייה ועד היום, מהם עולה השינוי ביחס ליהודים וליהדות. החלק השני מורכב מאוסף מאמרים על יחסי מדינת ישראל והיהודים מול הוותיקן והכנסייה הקתולית, מהשואה ועד ימינו.

מורדי מילר כתב בביקורת על הספר:  
"באמצעות עשרות מסמכים שנבררו בקפידה וכונסו בספר, מתאפשר לקורא לעקוב אחר התפתחות השינוי, החל ביוחנן העשרים ושלושה, עבור בפאולוס השישי, יוחנן פאולוס השני ובנדיקטוס השישה-עשר, וכלה באפיפיור הנוכחי פרנציסקוס. בין המסמכים ניתן להצביע על אחדים הבולטים במרכזיותם... בבחירת המסמכים הקפידו עורכי הספר על הצגת מורכבותה של התמונה: לצד מסמכים בעלי מסר של תשובה על חטאי העבר ורצון לשינוי, מוארות גם זוויות מחמיאות פחות...".

הספר יצא לאור לרגל 50 שנה להצהרת נוסטרה אטאטה הנחשבת כמי ששינתה את יחס הכנסייה ליהודים, ושם הספר הוא אחד התרגומים המקובלים לשם ההצהרה.

קישורים חיצוניים
----------------

* הספר באתר הוצאת אוניברסיטת תל אביב.

על הספר:

* מורדי מילר, ‏סקירת הספר, **השילוח**, גיליון 1, אוקטובר 2016
* איתמר לוין, "פיוס ה-12 אחרי השואה" באתר NEWS1, פורסם בתאריך 05/05/2016.
* אתר למנויים בלבד דוד נויהאוז, "כך נפתח דף חדש ביחסים בין יהודים לקתולים", באתר הארץ, 28 בינואר 2016

הערות שוליים
------------

1. ↑  מורדי מילר, ‏סקירת הספר, **השילוח**, גיליון 1, אוקטובר 2016
2. ↑  יאיר שלג, "ברית חדשה", מוסף מקור ראשון, 8.4.2016
3. ↑  "בעת הזאת - מסמכים ומחקרים על הכנסייה הקתולית והיהודים לנוכח השואה ובעקבותיה" באתר הוצאת אוניברסיטת תל אביב.
ג'ק ויילד ככוכב הסדרה "H.R. Pufnstuf"
**ג'ק ויילד** (באנגלית: **Jack Wild**; ‏30 בספטמבר 1952 - 1 במרץ 2006) היה שחקן קולנוע אנגלי מועמד פרס אוסקר לשחקן המשנה הטוב ביותר לשנת 1968 על תפקידו בסרט "אוליבר!".

קריירה
------

ויילד נולד בעיירה רוייטון שבמחוז מנצ'סטר רבתי למשפחה ממעמד הפועלים והעביר את רוב ילדותו בעיירה האנסלואו שבמערב לונדון.
התגלה לראשונה בתור כישרון ביחד עם אחיו ארתור על ידי סוכן כישרונות, ווילד ואחיו לוהקו הופיעו ביחד במחזמר "אוליבר!". 
בשנת 1968 זכה ווילד בתפקיד העבריין הצעיר דודג'ר בגרסתו של קרול ריד למחזמר המצליח.
ויילד בן ה-16 היה מועמד על ההופעה לפרס אוסקר לשחקן המשנה הטוב ביותר. 
לאחר שהפך לכוכב קולנוע צעיר פנה ויילד לטלוויזיה והופיע לראשונה בארצות הברית בתוכנית הילדים "H.R. Pufnstuf", בתמורה לשכר של מיליון דולרים.
שיחק בנוסף גם בסרט הקאלט "מלודי" בתפקיד הילד הבעייתי אורנסשואו ובסרט הרפתקאות "רובין הוד: נסיך הגנבים".

בנוסף להיותו שחקן, הקליט ויילד בצעירותו 3 אלבומים "The Jack Wild Album" באדיבות חברת התקליטים "קפיטול רקורדס", "Everything's Coming Up Roses" ו"A Beautiful World".

חיים אישיים
-----------

### התמכרות

ויילד החל לשתות ולעשן באופן תדיר מגיל 12 ובגיל 21 כבר הצטייר כאלכוהוליסט ואובחן כחולה סוכרת.
התמכרויותיו הקשות של ויילד למעשה גמרו את קריירת המשחק שלו כבר בגיל 24 והרסו את חיי הנישואים שלו עם אשתו השחקנית גיינור ג'ונס.
בשנת 1988 החל ויילד תהליך גמילה שהצליח להחזיר אותו לתלם ולמספר הופעות קולנועיות וטלוויזיוניות קצרות.
בשנותיו האחרונות עבד ויילד בעיקר כשחקן תיאטרון.

### מחלת הסרטן ומוות

ויילד נאבק כ-6 שנים במחלת סרטן חלל הפה שבמהלכן נאלץ לכרות את מיתרי הקול ואת הלשון.
בשל הניתוחים לא היה יכול לתקשר עם סביבתו ועם אשתו השנייה השחקנית קלייר הארדינג.
ויילד נפטר ב-1 במרץ 2006 מהמחלה שנגרמה כתוצאה מאלכוהול ועישון מרובה.

נקבר בבית הקברות "טודיגנטון פריש" שבמחוז בדפורדשייר, מזרח אנגליה.

קישורים חיצוניים
----------------

ויקישיתוף מדיה וקבצים בנושא **ג'ק ויילד** בוויקישיתוף

* ג'ק ויילד, במסד הנתונים הקולנועיים IMDb (באנגלית)
* ג'ק ויילד, באתר AllMovie (באנגלית)
* ג'ק ויילד, במסד הנתונים הקולנועיים KinoPoisk (ברוסית)
* ג'ק ויילד, באתר AllMusic (באנגלית)
* ג'ק ויילד, באתר MusicBrainz (באנגלית)
* ג'ק ויילד, באתר Discogs (באנגלית)
* ג'ק ויילד, באתר Genius
* ג'ק ויילד, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008729296905171
* BNE: XX1621433
* BnF: cb14239104h (data)
* GND: 143093649
* ISNI: 0000 0001 2127 5896
* LCCN: n91086654
* MusicBrainz: 326f9dd2-8cff-4907-afbd-b404326f1594
* SUDOC: 14314443X
* VIAF: 34669634
* WorldCat: lccn-n91086654

 |
**דיאן סילנטו** (באנגלית:  **Diane Cilento**; ‏5 באוקטובר 1933 – 6 באוקטובר 2011) הייתה שחקנית קולנוע וסופרת אוסטרלית מועמדת פרס אוסקר לשחקנית המשנה הטובה ביותר לשנת 1963 על תפקידה בסרט "טום ג'ונס".

ביוגרפיה
--------

סילנטו נולדה בפרבר מולולאבה שבמדינת קווינסלנד, אוסטרליה לזוג הרופאים פייליס וסיר רפאל סילנטו.
החליטה לפתח קריירת משחק באופן מלא לאחר שזכתה במלגת לימודים לאקדמיה המלכותית לאמנות הדרמה בלונדון.
החלה את דרכה בהפקות קולנוע וטלוויזיה זניחות בבריטניה כגון "הקצה העירום" לצד גרי קופר ודברה קר ו"הודתי לטיפש" לצידם של כוכבי הקולנוע פיטר פינץ' וסוזן הייוורד.
בשנת 1956 הועמדה סילנטו לפרס טוני על הופעתה בתפקיד הלנה במחזה "מלחמת טרויה לא תפרוץ".
זכתה למירב הפרסום שלה בקריירה בשנת 1963 כאשר הועמדה לפרס אוסקר לשחקנית המשנה הטובה ביותר על תפקידה בקומדיה "טום ג'ונס" בתור מולי סיגרים.
ב-1965 שיחקה סילנטו בדרמה התקופתית המוערכת של קרול ריד "ייסורים והתלהבות" בתור קונטסינה נכדתו של לורנצו דה מדיצ'י.
ב-1967 הופיעה לצידו של פול ניומן במערבון של מרטין ריט "הומברה".
ב-1973 התפרסמה בסרט הפולחן הבריטי "איש הקש" בתפקיד המורה גברת רוז ובדרמה "היטלר: עשרת הימים האחרונים" בתפקיד האנה רייטש הטייסת הנאצית הנאמנה של אדולף היטלר (אלק גינס).

סילנטו נישאה בשנת 1956 לאנדראה וולפה והתגרשה בשנת 1960, לסילנטו נולדה ילדה אחת מנישואים אלו.
בשנת 1962 נישאה סילנטו לכוכב הקולנוע הסקוטי שון קונרי, מנישואיהם שנמשכו 11 שנה נולד השחקן ג'ייסון קונרי.
משנת 1985 עד למותו הייתה סילנטו אשתו השלישית של המחזאי והתסריטאי האנגלי אנתוני שייפר.

סילנטו מתה ממחלת הסרטן ב-6 באוקטובר 2011 בעיר קיירנס שבצפון קווניסלנד באוסטרליה יום לאחר יום הולדתה ה-78.

פילמוגרפיה נבחרת
----------------

* קרייטון המרשים (1957)
* הקצה העירום (1961)
* הודתי לטיפש (1962)
* טום ג'ונס (1963)
* קשקושים של איש פשוט (1964)
* ייסורים והתלהבות (1965)
* הומברה (1967)
* שליליים (1968)
* זי.פי.ג'י (1972)
* היטלר: עשרת הימים האחרונים (1973)
* איש הקש (1973)
* הילד שהיה לו הכול (1984)

קישורים חיצוניים
----------------

ויקישיתוף מדיה וקבצים בנושא **דיאן סילנטו** בוויקישיתוף

* דיאן סילנטו, במסד הנתונים הקולנועיים IMDb (באנגלית)
* דיאן סילנטו, באתר AllMovie (באנגלית)
* דיאן סילנטו, באתר Rotten Tomatoes (באנגלית)
* דיאן סילנטו, במסד הנתונים הקולנועיים KinoPoisk (ברוסית)
* דיאן סילנטו, באתר MusicBrainz (באנגלית)
* דיאן סילנטו, באתר Discogs (באנגלית)
* דיאן סילנטו, באתר "Find a Grave" (באנגלית)

הערות שוליים
------------

1. ↑  דיווח על פטירתו של אנתוני שייפר, באתר הגרדיאן, ‏8 בנובמבר 2001 (באנגלית)
2. ↑  דיווח על פטירתה של דיאן סילנטו, באתר ABC News, ‏7 באוקטובר 2011 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007317523305171
* BnF: cb14164714q (data)
* GND: 132911574
* ISNI: 0000 0000 7840 6888
* LCCN: n86105724
* MusicBrainz: 90667253-5eda-470c-8f40-a30cf8bee2b8
* NKC: xx0152875
* SNAC: w64c6k96
* SUDOC: 078882648
* VIAF: 50710569
* WorldCat: lccn-n86105724

 |
**דיון דאוול** (באנגלית: **Dion Dowell**; נולד ב-11 ביוני 1985 בברלין, גרמניה) הוא כדורסלן אמריקאי המשחק בעמדת הסמול פורוורד בקבוצת הפועל אילת מליגת העל הישראלית. גובהו 2.01 מטרים.

דאוול נולד בברלין שבגרמניה ובגיל 7 עבר לארצות הברית. בכיתה ו' החל לשחק כדורסל. שיחק באוניברסיטת טקסס באוסטין ולאחר כשנה עבר לאוניברסיטת יוסטון, בה שיחק שנתיים בהן קלע 10.9 נקודות, הוריד 6.7 ריבאונדים וחסם 1.5 פעמים בממוצע למשחק.

בקיץ 2008 הוחתם דאוול על ידי קבוצת ה-NBA, גולדן סטייט ווריורס, למחנה קדם העונה אך שוחרר טרם פתיחת העונה עקב ריבוי השחקנים. לאחר מכן עבר לאירופה וחתם בדקסיה מונס-אנו הבלגית, אך שוחרר מהקבוצה לאחר שישה משחקים בהם קלע 9.2 נקודות (64% מטווח 3 הנק') והוריד 2.7 ריבאונדים בממוצע למשחק.

בינואר 2009 חתם דאוול בהפועל גלבוע גליל מליגת העל הישראלית, עימה הגיע לפיינל פור של הליגה, ובעונתו השנייה זכה באליפות המדינה.

באוגוסט 2010 הצטרף דאוול למאמנו בגליל עודד קטש ולחברו לקבוצה בריאן רנדל וחתם בקבוצת הפועל ירושלים לתקופה של שתי עונות, אך כבר לאחר עונה אחת שוחרר מהקבוצה.

ביוני 2011 חתם במועדון כדורסל הבקעה, שעלתה אז לליגת העל הישראלית.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* פרופיל, באתר היורוליג
* פרופיל באתר NBA.com

הערות שוליים
------------

1. 1 2 3  דיון דאוול|פרופיל, באתר ספסל
2. ↑  אור שקדי, דיון דאוול חתם בגלבוע/גליל, 02.01.09, אתר וואלה
**גריגורי קוזינצב** (ברוסית: **Григорий Михайлович Козинцев**; ‏22 במרץ 1905 – 11 במאי 1973) היה במאי קולנוע ותיאטרון ותסריטאי יהודי-סובייטי. עבור סרטיו הוענקו לו פעמיים עיטור לנין, פעמיים פרס סטלין, פרס לנין ותואר אמן העם (1964).

חייו
----

גריגורי קוזינצב נולד בעיר קייב (כיום באוקראינה) למשפחת רופא. לאחר סיום בית הספר למד ציור. בהיותו חובב תיאטרון החל בהכנת תפאורה להצגות. ביחד עם חבריו סרגיי יוטקביץ' ואלכסיי קפלר הוא הקים תיאטרון בובות. בשנת 1920 קוזינצב נסע לפטרוגרד, שם המשיך בלימודי ציור והתחיל לעבוד כעוזר במאי בתיאטרון.

בשנת 1922 ביחד עם לאוניד טראוברג הקים תיאטרון אקסצנטרי (תיאטרון אוונגרד) תוך שנתיים הם העלו על הבמה מספר הצגות. בשנת 1924 הם התחילו בצילום סרטים קצרים. בשנת 1926 קוזינצב וטראוברג השלימו סרט ראשון באורך מלא. בסרט זה השתתפו גם הצלם אנדריי מוסקבין והצייר יבגני אנאי שהשתתפו כמעט בכל סרטיו של קוזינצב. 

בשנת 1927 קוזינצב החל ללמד במכון לאומנויות הבמה בלנינגרד ובשנת 1944 הוא התחיל ללמד ב-VGIK. בין תלמידיו היו אלדר ריאזנוב וסטניסלב רוסטוצקי.

בשנים 1934-1938 קוזינצב ביים טרילוגיה של סרטים על מקסים - נער שגדל מפועל צעיר למשתתף פעיל במהפכת אוקטובר עם בוריס צ'ירקוב בתפקיד הראשי. על טרילוגיית סרטים זו קוזינצב קיבל את פרס סטלין ועיטור הדגל האדום.

בשנות ה-40 קוזינצב חזר לתיאטרון וביים את ההצגות המלך ליר, המלט ואותלו בתיאטראות של לנינגרד. בשנת 1946 קוזינצב הוזכר במנשר מפלגתי על תופעות שליליות בקולנוע הסובייטי. למרות זאת הוא קיבל אישור לעשות סרטים על אנשים בולטים בתרבות הרוסית - הרופא פירוגוב ומבקר ספרות בלינסקי. בבימוי הסרטים הייתה התערבות עמוקה של הממסד וקוזינצב החליט לעבור לעבוד בתיאטרון בלבד.

במחצית השנייה של שנות ה-50, לאחר מות יוסיף סטלין, קוזינצב הוזמן בחזרה לאולפני הקולנוע בלנינגרד. בתקופה זו הוא ביים את סרטיו המפורסמים המבוססים על יצירות קלאסיות: דון קישוט (1957), המלט (1964) והמלך ליר (1970).

על הסרט "המלט" קוזינצב קיבל את פרס לנין, פרס בפסטיבל הסרטים של ונציה, פרסים בפסטיבלי קולנוע נוספים ותואר אמן העם. הוא זכה להכרה בינלאומית והוזמן לכהן בחבר השופטים של פסטיבל הקולנוע בקאן. 

קוזינצב נפטר ב-11 במאי 1973 ונטמן בבית העלמין בלנינגרד.

פילמוגרפיה (חלקית)
------------------

* 1934 - מקסים - תקופת הנוער (Юность Максима)
* 1937 - חזרתו של מקסים (Возвращение Максима)
* 1938 - שכונת ויבורג (Выборгская сторона)
* 1947 - פירוגוב (Пирогов)
* 1937 - בלינסקי (Белинский)
* 1957 - דון קישוטה (Дон Кихот)
* 1964 - המלט (Гамлет)
* 1970 - המלך ליר (Король Лир)

קישורים חיצוניים
----------------

ויקישיתוף מדיה וקבצים בנושא **גריגורי קוזינצב** בוויקישיתוף

* גריגורי קוזינצב, במסד הנתונים הקולנועיים IMDb (באנגלית)
* גריגורי קוזינצב, באתר AllMovie (באנגלית)
* גריגורי קוזינצב, במסד הנתונים הקולנועיים KinoPoisk (ברוסית)
* גריגורי קוזינצב, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007272335705171
* BNE: XX1103450
* BnF: cb12354682s (data)
* GND: 121164381
* ISNI: 0000 0001 1610 9121
* LCCN: n80049839
* NKC: jn20000700954
* NTA: 069594619
* SELIBR: 68357
* SNAC: w6st9dn4
* SUDOC: 080887392
* Trove: 895829
* VIAF: 27141981
* WorldCat: lccn-n80049839

 |
**גרנט הסלוב** (באנגלית: **Grant Heslov**; נולד ב-15 במאי 1965) הוא שחקן, מפיק, תסריטאי ובמאי יהודי-אמריקאי. היה מועמד לשני פרסי אוסקר על התסריט שכתב ביחד עם ג'ורג' קלוני לדרמה הפוליטית "לילה טוב ובהצלחה". כשחקן קולנוע התפרסם בסרטי הפעולה "מלך העקרבים" ו"שקרים אמיתיים". בשנת 2013 זכה בפרס האוסקר על הפקת הסרט ארגו, יחד עם ג'ורג' קלוני ובן אפלק.

ביוגרפיה
--------

הסלוב נולד בלוס אנג'לס למשפחה יהודית ולמד באוניברסיטת דרום קליפורניה.

קריירה
------

#### משחק

הסלוב התגלה כשחקן קולנוע לראשונה בסוף שנות ה-90 בתפקידים קטנים בסרטים "משפט הנשרים" ו"נהיגה במבחן".
התפרסם לראשונה בשנת 1994 בסרט האקשן המצליח של ג'יימס קמרון "שקרים אמיתיים" בו הופיע בתור פייסל, סוכן ממשלתי העובד ביחד עם הסוכן הסמוי הארי טאסקר (ארנולד שוורצנגר).
התפקיד פרץ את דרכו של הסלוב להופעות גדולות יותר בעיבוד הקולנועי לספר "קונגו", בו שיחק בתור ריצ'רד העוזר של הזואולוג ד"ר פיטר אליוט ובקומדיות "כבשה שחורה" ו"כלוב הציפורים".
ב-1997 הופיע הסלוב בסרט האסונות "פסגת דאנטה" לצידו של פירס ברוסנן, בתפקיד גאולוג בשם גרג.
ב-2001 שיחק בסרט הפעולה התקופתי "מלך העקרבים" בתור ארפיד, גנב הסוסים שמתלווה אל הרוצח השכיר  האכדי מאת'יוס (דוויין ג'ונסון).

#### בתחום הטכני

הסלוב קטף את רוב ההישגים שלו בקריירה דווקא בתחום הטכני ומחוץ לתחום המשחק.

בשנת 2003 היה שותף להפקת הקומדיה של האחים כהן "אכזריות בלתי נסבלת".
ב-2005 זכה ביחד עם ג'ורג' קלוני בפרס התסריט הטוב ביותר של פסטיבל ונציה על התסריט שכתבו ביחד לדרמה הפוליטית "לילה טוב ובהצלחה", הסלוב אף הופיע בסרט בתפקיד המפיק דון יואיט.

הסלוב וקלוני שגם ביים והופיע בסרט הועמדו בנוסף על עבודתם לשני  פרסי אוסקר, לפרס גלובוס הזהב ולפרס באפט"א. בשנת 2006 הקים הסלוב ביחד עם קלוני את חברת ההפקה "Smoke House".

ב-2009 ביים את סרטו הגדול הראשון "גברים שבוהים בעיזים", לתפקידים הראשיים בסרט ליהק את זוכי האוסקר ג'ף ברידג'ס, קווין ספייסי וג'ורג' קלוני שגם היה שותף מלא בהפקת הסרט בצוותא עם הסלוב. ב-2010 הפיק ביחד עם קלוני את המותחן של אנטון קורביין "האמריקאי". ב-2011 בעבודתו הרביעית המשותפת עם ג'ורג' קלוני, הפיק הסלוב וכתב ביחד איתו את סרטו הפוליטי "משחקי שלטון" ובהמשך השניים הפיקו גם את המיני סדרה "מלכוד 22".

בשנת 2012 הפיק הסלוב יחד עם ג'ורג' קלוני ובן אפלק את "ארגו", שזכה בפרס האוסקר לסרט הטוב ביותר בשנת 2013.

קישורים חיצוניים
----------------

ויקישיתוף מדיה וקבצים בנושא **גרנט הסלוב** בוויקישיתוף

* גרנט הסלוב, במסד הנתונים הקולנועיים IMDb (באנגלית)
* גרנט הסלוב, באתר "אידיבי", מאגר הידע העברי לקולנוע ישראלי ועולמי
* גרנט הסלוב, באתר AllMovie (באנגלית)
* גרנט הסלוב, באתר Box Office Mojo (באנגלית)
* גרנט הסלוב, במסד הנתונים הקולנועיים KinoPoisk (ברוסית)

|  |  |  |
| --- | --- | --- |
| **הקודם**:**–** | **פרסי האקדמיה האוסטרלית לאמנויות הקולנוע והטלוויזיה – התסריט הטוב ביותר**  **2012: ג'יי. סי. צ'נדור – *התמוטטות* / ג'ורג' קלוני, גרנט הסלוב ובו ווילימון – *משחקי שלטון***  | **הבא**:**2013: קוונטין טרנטינו – *ג'אנגו ללא מעצורים*** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007441252805171
* BNE: XX1797166
* BnF: cb16584502j (data)
* CiNii: DA19786568
* GND: 141492805
* ISNI: 0000 0000 7977 990X
* LCCN: no2005043946
* NDL: 01042448
* NKC: pna2011653250
* NLK: KAC201219109
* NTA: 327483245
* SNAC: w6916fff
* SUDOC: 110817850
* VIAF: 76047407
* WorldCat: lccn-no2005043946

 |
פירוש נוסף ערך זה עוסק בשחקן ישראלי. אם התכוונתם למנכ"ל ישראלי, ראו דוד ברוך (מנכ"ל).

לוחית זיכרון לרחל אטאס ודוד ברוך
**דוד ברוך** (25 בספטמבר 1928 – 22 באפריל 2017) היה שחקן קולנוע ותיאטרון ישראלי ששיחק במחזות ובסרטי קולנוע רבים.

ביוגרפיה
--------

ברוך נולד בסופיה בירת בולגריה ליצחק וקלרה, ועלה לארץ ישראל ב-1944. הוא למד משחק בסטודיו למשחק של מניה ארנון.

ב-1953 שיחק במחזה "זעקי, ארץ אהובה", וכן השתתף בהצגה "אכזר מכול המלך", אשר הוצגו בתיאטרון הבימה.

ב-1954 שיחק במחזות "ברווז הפרא" ו"מקבת'".

ב-1956 שיחק במחזה "מראה מעל הגשר" בתיאטרון הבימה.

ב-1959 שיחק במחזה "הסוחר מוונציה".

ב-1961 עשה את תפקידו במחזה "בגדי המלך". ב-1962 גילם את דמותו של "פדנזיפן", במחזה "אירמה לה דוס".

ב-1964 שיחק במחזה מאת ויליאם שייקספיר "קומדיה של טעויות".

ב-1965 השתתף בסרט הקולנוע "הילד מעבר לרחוב".

ב-1966 שיחק במחזה "נתן החכם", פרי עטו של גוטהולד אפרים לסינג. ב-1967 השתתף בסרט הקולנוע "שלושה ימים וילד".

ב-1970 שיחק במחזה "עלייתו הנמנעת של ארתורו אוי".

ב-1971 שיחק בסרטו של בועז דוידזון "חצי חצי", וכן שיחק במחזות "יתוש בראש", פרי עטו של ז'ורז' פדו, ובמחזה מאת ויליאם שייקספיר, "ריצ'רד השלישי". באותה שנה שיחק במחזה "מחכים לגודו".

ב-1972 שיחק בסרט "עזית של הצנחנים".

ב-1973 השתתף בסרט הקולנוע "אבו אל בנאת".

ב־1975 גילם את דמותו של אדון ששון הטכנאי, בסדרת הטלוויזיה "רגע עם דודלי".

ב-1976 שיחק בסרטו של אסי דיין "איזה יופי של צרות!", וכן שיחק במחזה "כובע הקש האיטלקי".

ב-1977 גילם את דמותו של אהוד ברנע בסרט הקולנוע "בדרנית בחצות". באותה שנה שיחק במחזה "שבת ראשון שני".

ב-1989 שיחק בסרט הקולנוע "אלף נשותיו של נפתלי סימן טוב", וב-1992 גילם את דמותו של שמעון בסרט הקולנוע "אזרח אמריקאי".

חייו הפרטיים ופטירתו
--------------------

ברוך היה נשוי לשחקנית והזמרת רחל אטאס, עד שהתאלמן ממנה ב-2004. להם שלושה ילדים.

שתי בנותיהם, אורית שחם ועופרי ברוך, שיחקו לצידם בהצגות ילדים רבות כגון "עלילות פתי מאמין לכל דבר" שהועלתה בשנות השבעים, ו"שיגעון של משפחה", אותן חיבר חתנו של ברוך, גידי שחם.

דוד ברוך נפטר ב-22 באפריל 2017 בגיל 88. הוא נטמן למחרת בבית העלמין של פרדס חנה, המושבה בה חי בשנותיו האחרונות.

עיריית תל אביב קבעה לוחית זיכרון לדוד ברוך ורחל אטאס על ביתם ברחוב שינקין 22.

קישורים חיצוניים
----------------

ויקישיתוף מדיה וקבצים בנושא **דוד ברוך** בוויקישיתוף

* דוד ברוך, במיזם "אישים" לתיעוד היצירה הישראלית
* דוד ברוך, במסד הנתונים הקולנועיים IMDb (באנגלית)
* דוד ברוך, באתר "אידיבי", מאגר הידע העברי לקולנוע ישראלי ועולמי

הערות שוליים
------------

1. ↑  מודעת אבל דוד ברוך

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011910455805171
* VIAF: 3923167025447453390001
* WorldCat (עם VIAF): 3923167025447453390001

 |
**דמיטרי אנטילבסקי** (בבלארוסית: **Дзмітрый Анцілеўскі**; נולד ב-12 ביוני 1997 במינסק שבבלארוס) הוא כדורגלן בלארוסי המשחק בעמדת החלוץ בקבוצת הפועל חיפה מליגת העל הישראלית ובנבחרת בלארוס.

קריירת מועדונים
---------------

אנטילבסקי גדל במחלקת הנוער של באטה בוריסוב. בשנת 2015 החל לשחק בקבוצה הבוגרת של המועדון במסגרת ליגת העל הבלארוסית, ובסך הכל ערך ארבע הופעות ליגה במדי המועדון. ב-27 במרץ 2017 הושאל לדנייפר מוהילב, גם היא מליגת העל הבלארוסית, במדיה ערך 19 הופעות ליגה.

בהמשך שיחק אנטילבסקי בקבוצות מינסק, דינמו מינסק וטורפדו ז'ודינו מליגת העל הבלארוסית.

ב-22 בדצמבר 2021 חתם אנטילבסקי בדינמו טביליסי מליגת העל הגאורגית. הוא ערך 24 הופעות ליגה במדי המועדון, בהן הבקיע שלושה שערים.

ב-14 במרץ 2023 חתם בבאטה בוריסוב מליגת העל הבלארוסית. הוא ערך 26 הופעות ליגה במהלך עונת 2023, בהן הבקיע שמונה שערים.

ב-18 בינואר 2024 חתם על חוזה לשנה וחצי בהפועל חיפה מליגת העל הישראלית.

קריירה בינלאומית
----------------

ב-15 בנובמבר 2020 ערך אנטילבסקי את הופעת הבכורה שלו בנבחרת בלארוס, בניצחון 2-0 על נבחרת ליטא במסגרת ליגת האומות 2020/2021. ב-15 באוקטובר 2023 הבקיע את שער הבכורה שלו בנבחרת, בתיקו 3-3 נגד נבחרת שווייץ במסגרת מוקדמות יורו 2024.

תארים
-----

באטה בוריסוב
* אליפות בלארוס (1): 2016
* הגביע הבלארוסי (2): 2015/2016, 2022/2023

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams

הערות שוליים
------------

1. ↑  დინამო დმიტრი ანტილევსკი დაიმატ באתר הרשמי של דינמו טביליסי, 22 בדצמבר 2021 (בגאורגית)
2. ↑  דורון בן דור, ‏רשמית: דמיטרי אנטילבסקי חתם בהפועל חיפה, באתר ONE‏, 18 בינואר 2024
טל דן מניף את גביע היורופקאפ בשנת 2021 שידו שבורה וראשו חבולה
**טל מייקל דן** (באנגלית: **Tal Michael Dunne**; נולד ב-25 בפברואר 1987) הוא כדורסלן עבר ישראלי, ששיחק בעמדות הסמול פורוורד והפאוור פורוורד. כמעט כל הקריירה שלו הייתה בקבוצה עירוני נס ציונה שם שימש כקפטן הקבוצה וסמל למועדון בעיר נס ציונה.

ביוגרפיה
--------

דן נולד באבריסטווית', ויילס שבממלכה המאוחדת, למשפחה יהודית. כשהיה בן שלוש עלו דן ומשפחתו לישראל, והתגוררו בנס ציונה. הוא שיחק בקבוצת הנוער של מכבי ראשון לציון ובתיכון הגימנסיה הריאלית שבראשון לציון.

קריירה
------

בשנת 2005 דן החל את הקריירה המקצועית שלו במכבי ראשון לציון. ב-23 באוקטובר 2005 הוא ערך את הופעת הבכורה המקצועית שלו בניצחון 70–89 על א.ס. רמת השרון בו שיחק דקה אחת. בהמשך העונה סיים דן עם מכבי ראשון לציון את העונה במקום השלישי, אך הודחו להפועל ירושלים בחצי גמר הפלייאוף לאחר משחק דרמטי בו הפסידה ראשון לציון 85–86.

בשנת 2006 הושאל דן לעונה למכבי אשדוד באר טוביה אשר שיחקה בליגה הלאומית. ב-17 משחקים ששיחק באשדוד, דן העמיד ממוצעים של 16.1 נקודות ו-6.6 ריבאונדים למשחק.

בשנת 2008 חתם דן לעונה בעירוני נס ציונה.

בשנת 2009 שב דן לליגת העל כאשר חתם לעונה באליצור אשקלון. ב-26 באוקטובר 2009 ערך דן את הופעת הבכורה שלו באשקלון בהפסד 57–72 להפועל גלבוע גליל בו שיחק 7 דקות והוריד 2 ריבאונדים. בפברואר 2010 שוחרר דן מהקבוצה לאחר 10 משחקים בלבד.

ב-14 בפברואר 2010, חזר דן לקדנציה שנייה במכבי אשדוד, כאשר חתם עד סוף העונה.

ב-31 באוגוסט 2010 חתם דן לעונה בהפועל עפולה.

ב-20 באוקטובר 2011 חזר דן לעירוני נס ציונה לקדנציה שנייה. בעונתו השנייה בנס ציונה, דן עזר להם לעלות לליגת העל בפעם הראשונה בתולדותיהם כאשר זכה בתואר השחקן המצטיין בסדרת הגמר. ב-23 משחקים ששיחק בעונת 13–2012, העמיד דן ממוצעים של 18.2 נקודות, 6.3 ריבאונדים ו-3.7 אסיסטים למשחק. ב-4 ביולי 2013, האריך דן את חוזהו בקבוצה. ב-24 בנובמבר 2014, רשם דן שיא קריירה של 29 נקודות, ב-12 מ-19 מהשדה, יחד עם 6 ריבאונדים ו-6 אסיסטים בניצחון 83–87 על עירוני נהריה.

ב-22 ביוני 2016, חתם דן על חוזה לשלוש שנים נוספות עם נס ציונה. בעונה זו, דן סייע לנס ציונה לחזור לליגת העל לאחר סוויפ 0–3 על הפועל באר שבע.

בעונה השביעית שלו עם נס ציונה, דן סייע להם להגיע לרבע גמר הפלייאוף של הליגה הישראלית 2018, שם הפסידו למכבי תל אביב.

בעונת 2021 הוביל את נס ציונה לגמר אליפות היורופקאפ אחרי ניצחון 82-74 נגד סטאל אוסטרוב. במשחק הגמר שיחק כשהוא סובל משבר בידו וחתכים בראשו, כתוצאה מפציעה במשחק חצי הגמר. המשחק הסתיים בניצחון היסטורי של נס ציונה שזכתה בגביע, אותו הניף דן כקפטן הקבוצה, כשידו מגובסת וראשו חבולה.

ב-14 ביוני 2022 הודיע על פרישה ממשחק אחרי 11 עונות רצופת בעירוני נס ציונה שבה שימש כקפטן הקבוצה, ההנהלה הודיעה שמספר 6 (המספר של טל דן) ייתלה על תקרת האולם ואף שחקן לא יוכל לללבוש יותר את המספר 6 במדי הקבוצה.

ב-5 בספטמבר 2022 הודיע על כך שחוזר למשחק מקצועי באליצור יבנה מהליגה הארצית.

2023-2024 הצטרף לנס ציונה אשר משחקת בליגה א'

קישורים חיצוניים
----------------

ויקישיתוף מדיה וקבצים בנושא **טל דן** בוויקישיתוף

* פרופיל, באתר eurobasket
* פרופיל, באתר פיב"א

הערות שוליים
------------

1. ↑  טל דן: בחיים שלי לא חשבתי שאחווה רגשות כאלו, באתר ONE.co.il
2. ↑  אור שקדי‏, טל דן הודיע על פרישה מכדורסל: "הצלחתי כנגד כל הסיכויים", באתר וואלה!‏, 14 ביוני 2022
**ליאור קררה** (נולד ב-14 באוגוסט 1997) הוא כדורסלן ישראלי המשחק בעמדת הסמול פורוורד בהפועל גליל עליון.

קריירה
------

קררה התחיל את דרכו במחלקת הילדים של מכבי עירוני רעננה, עיר מגוריו, בה שיחק כל השנים עד לקבוצת הנוער. הוא היה שותף לאליפויות של רעננה בליגת העל לנוער בשנים 2013 ו-2014. בשנת 2015 קררה נבחר לחמישיית העונה בליגת העל לנוער. בנוסף זכה עם תיכון מור מטרו-ווסט רעננה באליפות ליגת העל לתיכונים ולאחר מכן גם במדליית ארד במסגרת אליפות העולם לתיכונים כשהוא קולע 22 נקודות בממוצע למשחק ונבחר לחמישיית הטורניר. באותה עונה החל לשחק בקבוצה הבוגרת של רעננה אשר שיחקה בליגה הלאומית. במשחק האחרון של העונה, נגד א.ס. רמת השרון, קרע קררה את הרצועה הצולבת ואת גיד הפיקה בברך מה שגרם לו להחמיץ את כל עונת 2016/2017. עונה לאחר מכן חזר וסיים עם 9.6 נקודות ו-3.8 ריבאונדים בממוצע למשחק.

בעונת 2018/2019 חתם קררה בהפועל גליל עליון שם שותף ב-37 משחקים והעמיד ממוצעים של 11.7 נקודות, 5.8 ריבאונדים ו-1.7 אסיסטים בכמעט 34 דקות למשחק. קררה הצליח להגיע עם הקבוצה עד לגמר הפלייאוף שם הפסידו 1–3 למכבי חיפה כשבניצחון היחיד שלהם, במשחק 2, קלע קררה שיא קריירה של 26 נקודות ו-5 שלשות.

לאחר העונה הטובה בגליל עליון, קיבל קררה הזדמנות ראשונה בליגת העל כשב-3 ביולי 2019 חתם לשנתיים בעירוני נס ציונה. בעונתו הראשונה שותף ב-15 משחקים והעמיד ממוצעים של 6 נקודות ו-3.1 ריבאונדים ב-18.5 דקות. קררה הצליח להגיע עם הקבוצה עד לרבע גמר הפלייאוף שם הפסידו 0–2 להפועל ירושלים.

בעונת 2020/21 זכה עם קבוצת נס ציונה בגביע היורופקאפ, לאחר שניצחו את סטאל אוסטרוב ויילקופולסקי מפולין 74:82..

בתחילת עונת 2022/23, לאחר עזיבתו של טל דן, מונה ליאור קררה לקפטן המועדון. 

לאחר משחק אחד בפתיחת הליגה וכמה משחקי אימון נפצע קררה בברך ולא שב לשחק עד תום העונה עקב הפציעה. 

בעונת 2023/2024 חתם קררה בהפועל גליל עליון וחזר לקבוצה לקדנציה נוספת.

### קריירה בינלאומית

קררה זומן לנבחרת הנוער במסגרת אליפות אירופה עד גיל 18 של דרג ב'. קררה העמיד ממוצעים של 5.6 נקודות ו-5.6 ריבאונדים למשחק מה שעזר לנבחרת להגיע עד לשלב הגמר שם הפסידו לשוודיה וזכו במדליית הכסף דבר שהספיק לנבחרת כדי לעלות לדרג א'.

את כל שנותיו בנבחרת העתודה הפסיד קררה בעקבות פציעה.

בשנת 2019, זומן קררה לסגל האולימפי של נבחרת ישראל במסגרת האוניברסיאדה, שם תחת עודד קטש הצליחה הנבחרת להגיע למקום הרביעי.

קישורים חיצוניים
----------------

* פרופיל, באתר eurobasket
* פרופיל, באתר פיב"א

הערות שוליים
------------

1. ↑  עולה כיתה: ליאור קררה חתם בנס ציונה, באתר מנהלת ליגת העל בכדורסל, ‏3 ביולי 2019
2. ↑  היסטוריה: עירוני נס ציונה זכתה ביורופקאפ, באתר ONE - מספר אחד בספורט
**דין ג'אגר** (באנגלית: **Dean Jagger**‏; 7 בנובמבר 1903 – 1991) היה שחקן קולנוע, תיאטרון וטלוויזיה אמריקאי זוכה פרס אוסקר לשחקן המשנה הטוב ביותר עבור תפקידו בסרט "טייסי השחקים".

הופיע בעשרות הופעות בקולנוע ובטלוויזיה. רוב הופעותיו היו בתפקידי משנה.

קורות חיים
----------

ג'אגר למד משחק ב-"Lyceum Art Conservatory" בשיקגו והחל את דרכו האומנותית בהופעות וודוויל. ב-1925 הופיע לראשונה על הבמה בברודוויי וב-1929 הופיע לראשונה בקולנוע בסרט האילם "אישה מהגיהנום".

הוא הופיע בברודוויי בהצגת "דרך הטבק" שהועלתה בהצלחה בשנים 1933 – 1941.

ב-1949 שיחק בסרט טייסי השחקים בתור הארווי סטובל, קצין שלישות של טייסת מפציצים במלחמת העולם השנייה בפיקודו של פרנק סבאג' (גרגורי פק). על תפקידו זה הוענק לו פרס אוסקר לשחקן המשנה הטוב ביותר.

ב-1962 שיחק בסרט "זה גדל על העצים" לצידה של איירין דאן.

ב-1957 שיחק בתור אביו החורג של ארתור בומונט (פט בון) בסרט ברנדין.

ב-1958 שיחק בתור אביו של דני פישר (אלביס פרסלי) בסרט קינג קריאול.

ב-1961 שיחק בסרט פאריש לצידו של טרוי דונהיו.

בטלוויזיה הופיע בסדרות משפחת פרטרידג', בוננזה, אזור הדמדומים ועוד. על הופעתו בסדרה "מר נובק", היה מועמד לפרס אמי.

ב-1960 נקבע לכבודו כוכב בשדרת הכוכבים של הוליווד.

פילמוגרפיה חלקית
----------------

* כנפיים בחשיכה (1935)
* טייסי השחקים (1949)
* זה גדל על העצים (1952)
* הגלימה (1953)
* בהלה בצוק השחור (1955)
* קינג קריאול (1958)
* ברנדין (1957)
* סיפורה של נזירה (1959)
* אלמר גנטרי (1960)
* פאריש (1961)

### טלוויזיה

* הנמלט (1966)

קישורים חיצוניים
----------------

ויקישיתוף מדיה וקבצים בנושא **דין ג'אגר** בוויקישיתוף

* דין ג'אגר, במסד הנתונים הקולנועיים IMDb (באנגלית)
* דין ג'אגר, באתר AllMovie (באנגלית)
* דין ג'אגר, במסד הנתונים הקולנועיים KinoPoisk (ברוסית)
* דין ג'אגר, באתר MusicBrainz (באנגלית)
* דין ג'אגר, באתר find a grave
* דין ג'אגר, באתר Internet Broadway Database
* דין ג'אגר, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007583811205171
* BNE: XX1305978
* BnF: cb141897657 (data)
* GND: 136022049
* ISNI: 0000 0000 5934 2655
* LCCN: n87847015
* MusicBrainz: 4b9e02c2-8208-4763-ba62-ae666d321be6
* NKC: xx0171508
* SNAC: w60k2cx3
* SUDOC: 092420699
* VIAF: 10059137
* WorldCat: lccn-n87847015

 |
דנה בלנקשטיין כהן, ביה"ס סם שפיגל תלפיות, נובמבר 2020. צילום אייל נב**ו**
**דנה בלנקשטיין-כהן** (נולדה ב-3 במרץ 1981) היא מנכל"ית בית הספר סם שפיגל לקולנוע ולטלוויזיה, במאית קולנוע ויזמית תרבות ישראלית.

ביוגרפיה
--------

נולדה בשנת 1981 בכפר איינזידל שבשווייץ לבמאית התיאטרון דדי ברון ולרופא אלכסנדר בלנקשטיין. לה שלוש אחיות.

בשנת 1983 חזרה משפחתה לישראל והיא גדלה בתל אביב-יפו. 

בוגרת תיכון אלון ברמת השרון במגמת קולנוע.

שירתה בצה"ל כמש"קית חינוך וכקצינת חינוך.  

בשנת 2003 הייתה עוזרת אישית של הבמאי שבי גביזון בסרטו "האסונות של נינה", ובעקבות זאת בחרה בלימודי קולנוע. ביימה וצילמה את סרט המייקינג אוף על סרטו של גביזון "אבידות ומציאות". בשנת 2008 סיימה בהצטיינות יתרה את לימודיה בבית הספר סם שפיגל. במסגרת לימודיה ביימה שני סרטים קצרים — "קמפינג", שהשתתף בפסטיבל ברלין 2007, וסרט הגמר "כאבי גדילה". הייתה עוזרת במאי של רנן שור בסרטו "הבודדים". 

לאחר לימודיה שימשה כמורה לקולנוע בתיכון אלון רמת השרון; כחונכת הפקה בבית הספר סם שפיגל, וכעורכת תסריט בחברת ההפקות אפיקים מאוחדים.

יסדה וניהלה את מחלקת קולנוע וטלוויזיה בחברה הכלכלית לפיתוח כפר סבא. המחלקה בראשותה עסקה בין היתר בעידוד וקידום הפקות שצולמו בעיר כפר סבא, בהקמת מיזמי תרבות וכן בפעילות בתחום החינוך והקהילה.

שימשה מנכ"לית האקדמיה הישראלית לקולנוע וטלוויזיה מאז 2016 ועד סוף 2019.

באוגוסט 2019 נבחרה למנהלת בית הספר סם שפיגל, במקומו של רנן שור, מייסד בית הספר ומי שעמד בראשו במשך 30 שנה, ונכנסה לתפקידה באוקטובר 2019.

במסגרת תפקידה בסם שפיגל יזמה למידה מרחוק בתקופת מגפת הקורונה, ואת מיזם "סיפורים מהבידוד", תחרות סיפורים קצרים שהזוכים בה קיבלו מענק פיתוח כדי להפוך את הסיפור לתסריט.

חיים אישיים
-----------

מתגוררת בתל אביב-יפו. נשואה לבמאי הקולנוע ואמן הווידאו יואב כהן, איתו למדה בבית הספר סם שפיגל, ולהם שני ילדים.

קישורים חיצוניים
----------------

ויקישיתוף מדיה וקבצים בנושא **דנה בלנקשטיין כהן** בוויקישיתוף

* דנה בלנקשטיין כהן, במיזם "אישים" לתיעוד היצירה הישראלית
* דנה בלנקשטיין כהן, במסד הנתונים הקולנועיים IMDb (באנגלית)
* דנה בלנקשטיין כהן, באתר "אידיבי", מאגר הידע העברי לקולנוע ישראלי ועולמי
* דנה בלנקשטיין כהן, באתר של בית הספר סם שפיגל
* נירית אנדרמן, נבחרה מנכ"לית חדשה לאקדמיה הישראלית לקולנוע וטלוויזיה, באתר הארץ, 2 בדצמבר 2015
* אתר למנויים בלבד נירית אנדרמן, המנהלת החדשה של סם שפיגל לא חוששת מהצל של רנן שור, באתר הארץ, 4 בנובמבר 2020
* רן פוני, "נטפליקס הרגה את הקולנוע? נבואות הזעם מוקדמות מדי", מדור הכיסא הכחול עם דנה בלנקשטיין־כהן, מנהלת בית הספר סם שפיגל לקולנוע ולטלוויזיה, באתר ישראל היום, 17 ביוני 2021

* רותה קופפר, מנהלת סם שפיגל: "נטפליקס משקיעים בבית הספר למרות שאין להם את הזכויות", כלכליסט, 27 ביולי, 2022

הערות שוליים
------------

1. ↑  אתר למנויים בלבד איתי שטרן, דנה בלנקשטיין כהן היא היורשת של רנן שור בניהול "סם שפיגל", באתר הארץ, 13 באוגוסט 2019  
אינה טוקר, מהפך: מנהלת חדשה לסם שפיגל במקום רנן שור, באתר ynet, 13 באוגוסט 2019
**דנה ווינטר** (באנגלית: **Dana Wynter**; ‏8 ביוני 1931 - 5 במאי 2011) הייתה שחקנית קולנוע וטלוויזיה בריטית-אמריקאית.

קורות חיים
----------

נולדה בברלין לאב שהיה כירורג. בילדות עברה לגור עם אביה בממלכה המאוחדת ובדרום אפריקה שם החלה בלימודי רפואה באוניברסיטת רודס בעיר גרהמסטאון. היא הייתה שם סטודנטית יחידה בין 150 גברים.

כבר בגיל צעיר נמשכה למשחק. לאחר שנת לימודים, חזרה לממלכה המאוחדת והחלה להופיע בתפקידים קטנים בסרטים.

לאחר מכן עברה לניו יורק והחלה להופיע בתיאטרון ובסדרות טלוויזיה.

ב-1955 התפתחה הקריירה שלה לאחר שהוחתמה על חוזה בחברת פוקס המאה ה-20. ב-1955 זכתה בפרס גלובוס הזהב לשחקן צעיר על משחקה בסרט "The View from Pompey's Head" לצידו של ריצ'רד איגן.

הסרט שפרסם אותה היה סרט אימה של המדע הבדיוני, "פלישת חוטפי הגופות" (1956), בו הופיעה בתפקיד בקי דריסקול.
ב-1956 כיכבה לצידם של רוברט טיילור וריצ'רד טוד בסרט "השישה ביוני".

ב-1957 השתתפה בסרט "דבר של ערך" לצידו של רוק הדסון.

ב-1958 כיכבה בסרט "Fräulein" לצידו של מל פרר.

ב-1960 כיכבה לצידו של קנת' מור בסרט "להטביע את הביסמרק!".

ב-1961 כיכבה לצידו של דני קיי בסרט "על המשמר" ("On the Double"). ב-1970 שיחקה בסרט "נמל תעופה".

ב-1963 כיכבה בסרט "רשימתו של אדריאן מסנג'ר" לצידם של קירק דגלאס וג'ורג' ס. סקוט.

כן הופיעה בסדרות טלוויזיה כמו "מגנום, בלש פרטי" ו"הוואי חמש-אפס".

חיים אישיים
-----------

ב-1956 נישאה לעורך דין גרג בוצר. הם התגרשו ב-1981. ב-1960 נולד בנם מארק.

נפטרה ב-5 במאי 2011 מאי ספיקת לב.

קישורים חיצוניים
----------------

ויקישיתוף מדיה וקבצים בנושא **דנה ווינטר** בוויקישיתוף

* דנה ווינטר, במסד הנתונים הקולנועיים IMDb (באנגלית)
* דנה ווינטר, באתר AllMovie (באנגלית)
* דנה ווינטר, במסד הנתונים הקולנועיים KinoPoisk (ברוסית)
* דירוג 20 סרטים של דנה ווינטר, באתר יוטיוב
* דנה ווינטר, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007430379405171
* BNE: XX1549809
* BnF: cb14045621c (data)
* GND: 152158111
* ISNI: 0000 0001 1933 704X
* LCCN: no91003533
* NTA: 124487483
* SNAC: w6sn1r57
* SUDOC: 067210732
* VIAF: 37118104
* WorldCat: lccn-no91003533

 |
**דניס דוגן** (אנגלית: **Dennis Dugan**; נולד ב-5 בספטמבר 1946) הוא שחקן, קומיקאי, במאי קולנוע וטלוויזיה אמריקאי.

ביוגרפיה
--------

דוגן נולד בעיר ויטון, אילינוי, ילד שני מתוך ארבעה ילדים של מריון, עקרת בית ושל צ'ארלס דוגן, מנהל בסוכנות ביטוח. הוא בוגר תואר ראשון בחוג לדרמה של אוניברסיטת דה פול בשיקגו, אילינוי. בהמשך למד גם במכון האמנות של שיקגו.

קריירה
------

דוגן התחיל את הקריירה שלו בהופעה במספר סרטי קולנוע וסדרות טלוויזיה בארצות הברית. בין היתר כיכב בסדרה משלו בשם "ריצ'י ברוקלמן, בלש פרטי", שנמשכה עונה אחת בשנת 1977. הופעותיו בתקופה זו נסמכו במיוחד על מראהו החיצוני. דוגן נראה בתקופה זו צעיר בהרבה מגילו, ובסוף שנות העשרים לחייו נראה כבן עשרה. מאז המשיך להופיע בתפקידי משנה בטלוויזיה, וכן מעת לעת בקולנוע בין היתר בקומדיה הרומנטית "צירי לידה" (1988) של הבמאי ג'ון יוז. 

דוגן פנה לקריירה כבמאי קולנוע. בשנת 1990 ביים את הלהיט "מותק, הילד השתגע" (Problem Child) בו אף שיחק. לאחר מכן המשיך בבמוי קומדיות נוספות כ"להציל את סילברמן" (2001) או "שוטרים ללא הפסקה" (2003). 

דוגן זכה להצלחה בעיקר בקומדיות בכיכוב אדם סנדלר, כמו "גילמור המאושר" (1996) (בו משחק דוגן משגיח במשחק גולף), או "ביג דדי" (1999) שגם בו משחק דוגן בתפקיד זעיר. כן ביים דוגן בשנות ה-90 פרקים בסדרות טלוויזיה מצליחות כ"בלשים בלילה" (בה גם הופיע כשחקן במספר פרקים), אלי מקביל, ו-NYPD.

בשנות ה-2000 היו הצלחותיו של דוגן קשורות במיוחד בשיתוף הפעולה עם סנדלר. בשנת 2006 ביים את קומדיית הספורט "חמים על הספסל" בכיכובו של רוב שניידר. בשנת 2007 ביים את הסרט השנוי במחלוקת "צ'אק ולארי", על שני כבאים בניו יורק שנסיבות ביורוקרטיות מוזרות גורמות להם להצהיר שהם זוג הומוסקסואלים. בשנת 2008 ביים את "אל תתעסקו עם הזוהן", קומדיה העוסקת בחייל ישראלי קשוח המגיע לניו יורק להגשים את חלומו להפוך למעצב שיער. 

בשנת 2011 הוא ביים את הסרט "לזרום עם זה". 

בשנת 2020 ביים את הקומדיה "אהבות, חתונות ואסונות אחרים", על פי תסריט של לארי מילר, בהשתתפותם של דיאן קיטון, ג'רמי איירונס, מגי גרייס וג'סי מקרטני.

חיים אישיים
-----------

נישואיו הראשונים של דוגן היו לשחקנית ג'ויס ואן פאטן ב-1973. הם התגרשו ב-1987, ולימים הוא התחתן עם שרון א'וקונור, לה הוא עדיין נשוי ויחד יש להם ילד.

קישורים חיצוניים
----------------

* דניס דוגן, במסד הנתונים הקולנועיים IMDb (באנגלית)
* דניס דוגן, באתר AllMovie (באנגלית)
* דניס דוגן, באתר Rotten Tomatoes (באנגלית)
* דניס דוגן, באתר Box Office Mojo (באנגלית)
* דניס דוגן, במסד הנתונים הקולנועיים KinoPoisk (ברוסית)

| סרטים בבימויו של דניס דוגן |
| --- |
| 

|  |
| --- |
| מותק, הילד השתגע (1990) • טיפשים שכמונו (1992) • לאלף את אבא (1994) • גילמור המאושר (1996) • הנינג'ה מבוורלי הילס (1997) • ביג דדי (1999) • להציל את סילברמן (2001) • שוטרים ללא הפסקה (2003) • חמים על הספסל (2006) • אני מכריז עליכם צ'אק ולארי (2007) • אל תתעסקו עם הזוהן (2008) • מגודלים (2010) • לזרום עם זה (2011) • ג'ק וג'יל (2011) • מגודלים 2 (2013) |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301636205171
* BNE: XX1317430
* BnF: cb14094823d (data)
* GND: 139168877
* ISNI: 0000 0001 1441 4771
* LCCN: n97853473
* NKC: xx0146036
* NLK: KAC201101578
* NTA: 073621935
* SNAC: w6g01bd2
* SUDOC: 060406569
* VIAF: 34663837
* WorldCat: lccn-n97853473

 |
**לוטן דויד אמסלם** (נולד ב-19 בנובמבר 2001) הוא כדורסלן ישראלי, המשחק בעמדת הפאוור פורוורד בהפועל גליל עליון. בנו של כדורסלן העבר שמעון אמסלם.

קריירה
------

אמסלם החל את דרכו בכיתה ב' כששיחק במחלקת הילדים של הפועל תל אביב. לאורך שנותיו בקבוצות הנוער של המועדון, אמסלם השתייך לקבוצות השניות של השנתון, עד שבכיתה יב' קיבל הזדמנות בקבוצת הנוער על. ב-20 בדצמבר 2018, הגיע אמסלם יחד עם תיכון חדש תל אביב לגמר ליגת העל לתיכונים, שם הוביל יחד עם דני אבדיה את נבחרת התיכון שלו לאליפות, כשקלע 17 נקודות והוריד 6 ריבאונדים בניצחון על תיכון כצנלסון. ב-19 באפריל 2019, אמסלם הוביל את התיכון לזכייה באליפות העולם לתיכונים כשקלע 19 נקודות בגמר על המארחת מיוון, תוך כדי שהוא נבחר לשחקן המצטיין של הטורניר.

בקיץ 2019, על אף הצעות מהליגה הלאומית, בחר אמסלם לחתום במכבי שוהם מהליגה הארצית. אמסלם היה חלק חשוב מהקבוצה, עד שנפסקה העונה בעקבות מגפת הקורונה.

בעקבות הקורונה, עונת 2019/2020 בליגת העל התארכה ואמסלם הצטרף להפועל תל אביב עד תום אותה עונה. ב-21 ביולי 2020, הוא שיחק את משחקו הראשון בקבוצה, כשקיבל דקה בהפסד 82-72 למכבי תל אביב ברבע גמר הפלייאוף. ב-30 באוגוסט 2020, חתם אמסלם ל-4 שנים בקבוצה. בעונת 2020/2021, אמסלם שותף ב-14 משחקים, בהם העמיד ממוצעים של 1.7 נקודות ו-1.0 ריבאונדים ב-5.6 דקות. עונה לאחר מכן אמסלם קיבל קרדיט גדול יותר ברוטציה של הקבוצה תחת המאמן דני פרנקו, כשב-24 משחקים, הוא העמיד ממוצעים של 3.0 נקודות ו-2.4 ריבאונדים ב-10.2 דקות. ב-26 בנובמבר 2022 עבר אמסלם בהשאלה להפועל גליל עליון, בין היתר בגלל הרוטציה הרחבה של הפועל תל אביב באותה עונה ורצונו של אמסלם לצבור דקות משחק.בקיץ 2023 חתם לעונה נוספת בפועל גליל עליון.

נבחרת ישראל
-----------

ב-2021 זומן אמסלם לסגל נבחרת העתודה לטורניר הצלנג'ר 2021 (שהחליף את אליפות אירופה דרג א' בשנה זו). בחמשת משחקי הטורניר העמיד אמסלם ממוצעים של 3 נקודות, 1.8 ריבאונדים ואסיסט אחד ב-12.5 דקות.

הערות שוליים
------------

1. ↑  אסי ממן, תיכון חדש אלופת התיכונים לאחר 67:96 על כפ"ס, באתר ONE, ‏20 בדצמבר 2018
2. ↑  תיכון חדש ת"א - אלופת העולם לתיכונים, באתר ynet, 19 באפריל 2019
3. ↑  יעקב מאיר, לוטן אמסלם חתם ל-4 שנים בהפועל תל אביב, באתר ישראל היום, ‏30 באוגוסט 2020
4. ↑  אור שקדי‏, לוטן אמסלם ימשיך לעונה שנייה בהפועל גליל עליון, באתר וואלה!‏, 3 ביולי 2023
5. ↑  סטטיסטיקה לוטן אמסלם צאלנג'ר 2021
**מיכאל אברהם מושקוביץ** (נולד ב-18 באפריל 1998) הוא כדורסלן ישראלי המשחק בעמדת הפאוור פורוורד בקבוצת הכדורסל של אוניברסיטת פנסילבניה מליגת המכללות האמריקאית.

ביוגרפיה
--------

מושקוביץ גדל בירושלים ושיחק בילדותו באגודות הנוער אסא זיו והפועל ירושלים. בגיל 14 הצטרף לאקדמיית הכדורסל של וינגייט והצטרף בקיץ 2016 לסגל הבוגר של הפועל ירושלים. תחילה הוא שיחק במסגרת הכרטיס הכפול במכבי מעלה אדומים מהליגה הארצית ועונה לאחר מכן שיחק במכבי רעננה בליגה הלאומית.

נבחרת לאומית
------------

מושקוביץ השתתף עם נבחרת העתודה באליפות אירופה לשנת 2017 וזכה עמה במדליית הכסף לאחר שהגיעו עד הגמר בו הפסידו ליוון המארחת. הוא סיים את האליפות עם ממוצע של 3 נקודות, 4.3 ריבאונדים ו-1.1 אסיסטים למשחק.

שנה לאחר מכן מושקוביץ ונבחרת העתודה השתתפו באליפות שנערכה בקמניץ שבגרמניה וזכו לראשונה במדליית הזהב אחרי ניצחון בגמר על נבחרת קרואטיה 80:66.

קישורים חיצוניים
----------------

* פרופיל באתר פיב"א

הערות שוליים
------------

1. ↑  אודי כהן, מיכאל מושקוביץ חתם ברעננה: "המטרה היא ליגת העל", 3 באוגוסט 2017, באתר צומת השרון רעננה
2. ↑  כפיר חודרה, ‏רעננה סיימה את מצבת הזרים, מושקוביץ הצטרף, באתר ONE‏, 15 באוגוסט 2017
3. ↑  הסטטיסטיקות של מיכאל מושקוביץ באליפות אירופה לנבחרות עתודה 2017, יולי 2017, באתר **FIBA.com**
4. ↑  היסטוריה: ישראל אלופת אירופה עד גיל 20, באתר ONE‏, 22 ביולי 2018
**עמיקם ריקלין** (24 במאי 1946 – 10 באפריל 2023) היה כדורסלן ושחקן כדוריד ישראלי.

ביוגרפיה
--------

ריקלין, שנולד ברמת גן, החל לשחק כדורסל במכבי רמת גן ואף עלה איתה לליגה הלאומית (אז הראשונה) מהליגה הארצית ב-1967, וסיים כמלך הסלים של הליגה בשתי העונות האחרונות שלה בליגה השנייה. בתחילת הקריירה שיחק כדוריד במכבי רמת גן מהליגה הלאומית ובנבחרת ישראל.

לאחר שש עונות במדי רמת גן עבר ריקלין להפועל תל אביב, ולאחר מכן שיחק בהפועל פתח תקווה ובית"ר תל אביב, בה שימש מאוחר יותר כמאמן-שחקן.

ריקלין, שגובהו היה 1.95 מטרים, נחשב לאחד השחקנים הגבוהים בכדורסל הישראלי של שנות ה-60 וה-70. הוא קלע 2,471 נקודות בכ-170 משחקי ליגה, ונמצא במקום ה-106 ברשימת הקלעים המובילים בליגת העל בכדורסל ובמקום השביעי בהיסטוריה של מכבי רמת גן.

לאחר הפרישה היה יושב ראש קבוצת הכדורסל של מכבי עירוני רמת גן וכיהן כמנהל יחידת הפיקוח בקרן קיימת לישראל.

ב-10 באפריל 2023 הלך ריקלין לעולמו בגיל 76. קבוצתו מכבי עירוני רמת גן עלתה עם סרט שחור במשחק רבע גמר עונת 2022/2023 בליגה הלאומית בכדורסל מול א.ס. רמת השרון.

קישורים חיצוניים
----------------

* פרופיל, באתר ספסל
* פרופיל, באתר מנהלת ליגת העל בכדורסל
* חוצה ישראל עם דב אלבוים - עמיקם ריקלין, סרטון בערוץ "כאן חינוכית", באתר יוטיוב

הערות שוליים
------------

1. 1 2  עמיקם ריקלין, באתר ספסל
2. ↑  מלכי הסלים והמדדים של הליגה הלאומית, באתר ספסל
3. ↑  הכדורסלן עמיקם ריקלין הלך לעולמו, באתר ערוץ הספורט, 10 באפריל 2023
4. ↑  קלעי כל הזמנים, באתר מנהלת ליגת העל בכדורסל
5. ↑  כדורסלן העבר של מכבי ר"ג, עמיקם ריקלין, נפטר, באתר ONE‏, 10 באפריל 2023
6. ↑  קק"ל חוקרת את הזיהום בגבעת הכלניות שבעמק יזרעאל, באתר ynet, 8 בנובמבר 2010
7. ↑  כדורסלן העבר עמיקם ריקלין הלך לעולמו בגיל 77, באתר וואלה!‏, 10 באפריל 2023